Waardevolle sege vir UWK | Netwerk24
Waardevolle sege vir UWK
Die rugbyspan van die Universiteit van Wes-Kaapland (UWK) het die afgelope naweek ’n waardevolle oorwinning oor Belhar in die WP se Superliga behaal.
Dit is nou daardie kritieke tyd van die seisoen dat spanne spartel om afskuiwing na ’n laer liga vry te spring, of andersins poog om bevordering na ’n hoër liga te bekom.
En UWK het met sy sege van 34-7 in ’n groot mate versekering uitgeneem om sy posisie in die topafdeling te beveilig.
Durbanville-Bellville (31-12 teen die Ikeys) en Unie-Milnerton (37-26 t die Victoriane) het op hul beurt oorwinnings beklink om onder die voorbokke in die A-afdeling te bly.
Brackenfell (15-41 t Hamiltons) het egter ’n terugslag gehad terwyl Tygerberg-klub 10-10 gelykop gespeel het teen SK/Walmer.
In die B-afdeling van die Superliga het Bellville sy aanspraak op promosie na die topafdeling versterk deur Hamlets met 25-10 te klop, maar Kuilsrivier (26-26 t Primrose) het ietwat van ’n terugslag gehad.
Kraaifontein, wat hard spook om afskuiwing vry te spring, het blink vertoon om Pniël Villagers 33-26 te klop, maar vir Hands & Heart (8-22 t Helderberg) lyk die prentjie nie so rooskleurig nie.
In afdeling C maak Goodwood steeds stem dik ná sy 26-0 afranseling van Sir Lowrians en bevordering na die B-afdeling is nie uitgesluit nie. Maar Scottsdene (8-13 t Manenberg) en Elsiesrivier (10-24 t Macassar) het klei getrap. Die komende naweek se program (tuisspan eerste) is: Durbell t SK/Walmer; Unie-Milnerton t Brackenfell; Maties t Tygerberg-klub; Noordelikes-Tygerberg t Villager; UWK t Valsbaai; Kuilsrivier t Kraaifontein; Bellville t Vine-yards; Collegians t Hands & Heart; Manenberg t Scottsdene; Busy Bees t Elsiesrivier.